সান্দুক রুইত
সান্দুক রুইত ( নেপালি : सन्दुक रुइत , (উচ্চারণ [ˈsʌnduk rui̯t]) ( ৪ সেপ্টেম্বর, ১৯৫৪) হলেন নেপালের একজন চক্ষু বিশেষজ্ঞ (চোখের শল্যচিকিৎসক ) যিনি আফ্রিকা এবং এশিয়া জুড়ে ১৮০,০০০ জনেরও বেশি মানুষের ছানি অস্ত্রোপচারের মাধ্যমে দৃষ্টিশক্তি পুনরুদ্ধার করেছেন। রুইত নেপালের 'তিলগঙ্গা ইনস্টিটিউট অফ অপথালমোলজি'র প্রতিষ্ঠাতা ও নির্বাহী পরিচালক। সংস্থার স্বল্প মূল্যে উৎপাদিত উচ্চ-মানের ইন্ট্রাওকুলার লেন্স ও কম খরচে ছানির অস্ত্রোপচার বিশ্বের সবচেয়ে দরিদ্র মানুষের কাছে সহজসাধ্য করে তুলেছে। সেকারণে, সান্দুক রুইতকে দৃষ্টির ঈশ্বর হিসাবে আখ্যায়িত করা হয়েছে। তিনি শান্তি ও আন্তর্জাতিক বোঝাপড়ার জন্য এশীয় মহাদেশে নোবেল পুরস্কারের সমতুল্য রামোন ম্যাগসেসে পুরস্কারে ভূষিত হন। চিকিৎসাক্ষেত্রে ডা.সান্দুক রুইতের অসামান্য অবদানের জন্য ভারত সরকার ২০১৮ খ্রিস্টাব্দের দেশের চতুর্থ সর্বোচ্চ বেসামরিক পুরস্কার পদ্মশ্রী প্রদান করে।